### 13.    Beslutning om fremtidig ordblindeindsats

**Åbent**

Sagsnr.: 326-2020-4770        J.nr.: 17.00.00           Dokumentnr.:
326-2020-181575

**Sagstype**

Beslutning.

**Resume og sagens baggrund**

Kalundborg Kommune skal fremadrettet have en mere
forebyggende indsats over for ordblinde elever. Det besluttede
Kommunalbestyrelsen i forbindelse med, at der i Budget 2020 blev sat 1,16 mio.
kr. ekstra af årligt til ordblindeindsatsen. Forvaltningen har i samarbejde med
skolelederne og øvrige kompetencepersoner udarbejdet et forslag til den
fremtidige ordblindeindsats. Forslaget er med udgangspunkt i drøftelserne i
Børn- og Familieudvalget den 4. marts 2020.

**Indstillinger**

Direktøren indstiller, at kommunens ordblindeindsats fra
skoleåret 2021/22 tilrettelægges som beskrevet i bilaget.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

Kommunalbestyrelsen besluttede med Budget 2020, at
tilskudspuljen for elever på ordblindeefterskoler forøges med 1,16 million kr.
om året til og med skoleåret 2020/21. Fra skoleåret 2021/22 og frem ønskes en
mere forebyggende indsats indenfor en ramme af det samlede forhøjede budget til
ordblindeefterskoler. Samtidig blev det besluttet, at Børn- og Familieudvalget
inden sommerferien 2020 fremsætter et forslag til denne forebyggende indsats.

Vedlagt sagen er et notat, der beskriver den nuværende
ordblindeindsats, udfordringerne herved, samt forslaget til den fremtidige
ordblindeindsats.

*Processen*

Da Kommunalbestyrelsen i Budget 2020 afsatte ekstra midler
til ordblindeindsatsen, ønskede man samtidig et forslag til en mere
forebyggende indsats. Hidtil har kommunen givet tilskud til ordblinde elevers
ophold på efterskole, men i fremtiden vil de ordblinde elevers behov i højere
grad kunne imødekommes på kommunens egne skoler.

I marts 2020 blev Børn- og Familieudvalget præsenteret for
nogle overordnede muligheder for, hvordan indsatsen kunne tilrettelægges.
Udvalgets drøftelser har dannet baggrund for det videre arbejde med forslaget.

I løbet af foråret er der blevet foretaget interviews med
læsevejledere på skolerne, ordblindeunderviseren og læsekonsulenten i Fagcenter
for Børn, Læring og Uddannelse, samt en skoleleder. Interviewene har kastet lys
over potentialer og udfordringer i den nuværende indsats, samt frembragt idéer
til den fremtidige indsats. Herudfra er der blevet udarbejdet et forslag til
den fremtidige indsats, som har været drøftet blandt skolelederne.

*Forslaget til den fremtidige indsats*

Forslaget indebærer, at midlerne anvendes til tværgående
ressourcepersoner ved Fagcenter for Børn, Læring og Uddannelse, som kan
varetage opgaverne med ordblindeundervisning (både på kurser og som støtte i
klassen), samt visitation og planlægning af kurser. Desuden kan en del af
midlerne bruges på at afholde kurser for lærere i ordblindhed og læse-skrive-teknologi.
Herunder beskrives forslaget nærmere. Hvis forslaget godkendes, vil Fagcenter
for Børn, Læring og Uddannelse tilrettelægge den konkrete indsats inden for
denne overordnede ramme.

Det foreslås, at alle ordblinde elever skal have lige
mulighed for at komme afsted på et KIK-kursus, der gør dem i stand til at bruge
læse-skrive-teknologi i undervisningen på skolen. Derfor tilbydes fremadrettet
ét KIK-kursus med kapacitet til alle visiterede elever. I dag tilbydes også
”light kurser” fordi der ikke er plads til alle på det ordinære KIK-kursus. Det
betyder, at kapaciteten på antal undervisere øges, så alle elever kan få et
tilstrækkeligt grundigt kursus. Der lægges op til, at KIK-kurserne fremover
gennemføres på to forskellige skoler geografisk placeret i henholdsvis den
sydlige og nordlige del af kommunen.

Forslaget indebærer desuden mere støtte til ordblinde elever
i klasserne, hvilket gives af ordblindeunderviserne, der fremadrettet også
fungerer som en slags ”rejsehold”. Støtten i klassen kan både være et
supplement til KIK-kurserne, som sikrer at eleven bliver vant til at bruge
læse-skrive-teknologi i hverdagen, og et alternativ til deltagelse på et
KIK-kursus for de elever, som ønsker dette.

**Økonomiske konsekvenser**

Udover det oprindelige budget til ordblindeefterskoler (186.000
kr.) og ordblindeundervisere (ca. 820.000 kr.) har Kommunalbestyrelsen i
budgetaftalen for 2020 tildelt 1,16 mio. kr. ekstra til en mere forebyggende
ordblindeindsats. Dette giver et samlet budget på 2,2 mio. kr. årligt fra 2020.

**Børn- og Familieudvalgets møde
den 3. juni 2020:**

Flertallet bestående af Benthe Schultz (V),
Børge Olsen (V), Svenning Lauridsen (V) og Britt Kristoffersen (V) anbefaler
indstillingen.

Mindretallet bestående af Oliver Overgaard (Karin Johnsen), Viola Vestergaard
Vesterskov Olsen (A) og Klaus Skov (F) tager forbehold.

**Økonomiudvalgets møde den 17.
juni 2020:**

Børn og Familieudvalgets indstilling anbefales.

Frederikke Schultz (A), Karen Knudsen (A) og Victor Mogensen
(Ø) tager forbehold.

**Bilag**

|  |  |
| --- | --- |
| Notat - Fremtidig ordblindeindsats | 326-2020-182583 |